Terrorfinansiering i Danmark

De spanske myndigheder har ikke sigtet den islamistiske gruppe for svindel, men rejserne til Danmark har utvivlsom haft særlig fokus på at skaffe økonomiske midler til gruppen, skriver altså undersøgelsesdommeren.

Det er usædvanligt, at personer fra netværket er rejst fra Spanien til Danmark, mener Magnus Ranstorp, forskningschef på Forsvarshøjskolen i Stockholm.

- Jeg er forbavset over, at der er så tætte forbindelser mellem en sag i Melilla i Spanien og Danmark, siger han.

DR's research viser, at flere af de sigtede i terrorsagen ifølge danske selskabsoplysninger samtidigt har været direktører i flere danske firmaer. Gennem en kæde af firmaer har netværket omkring gruppen ifølge DR's beregninger svindlet den danske stat og private virksomheder for omtrent 58 millioner kroner. En svindel som DR-dokumentaren 'Sådan svindles Danmark', tidligere har kastet lys på.

Læs også : Momsfusk og terror: Ministre skal stå skoleret

Den danske forbindelse

Den spanske sag kommer først for retten i juli måned, men de spanske myndigheder mener at i alt fire af de seks sigtede i sagen gentagne gange har været i Danmark.

I lækket findes blandt andet en række dokumenter, hvor flere fra den spanske ekstremistgruppe er fotograferet på Rådhuspladsen og ved Søerne i København i 2008. Spansk politi mener at gruppens kontakt i Danmark var den nu afdøde konvertit Kenneth Sørensen samt en anden dansk statsborger med marokkansk baggrund.

Den spanske undersøgelsesdommer Merelles skriver i underretningen til de amerikanske myndigheder, at to af de personer, der var i Danmark, siden er draget i hellig krig.